
TAURAGĖS RAJONO SAVIVALDYBĖS TARYBA

SPRENDIMAS
DĖL TAURAGĖS RAJONO SAVIVALDYBĖS BŪSTO IR SOCIALINIO BŪSTO NUOMOS TVARKOS APRAŠO PATVIRTINIMO IR ĮGALIOJIMŲ TAURAGĖS RAJONO SAVIVALDYBĖS ADMINISTRACIJOS DIREKTORIUI SUTEIKIMO

2026 m. gegužės 27 d. Nr. 1-113
Tauragė

[bookmark: part_e8a1792b1d784179a3a82792b2d13c6e]Vadovaudamasi Lietuvos Respublikos vietos savivaldos įstatymo 15 straipsnio 2 dalies 23 punktu, Lietuvos Respublikos paramos būstui įsigyti ar išsinuomoti įstatymo 2 straipsnio 8 ir 10 dalimis, 4 straipsnio 1 dalies 3 punktu, 4 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, Tauragės rajono savivaldybės taryba nusprendžia:
1.	Patvirtinti Tauragės rajono savivaldybės būsto ir socialinio būsto nuomos tvarkos aprašą (pridedama).
2.	Įgalioti Tauragės rajono savivaldybės administracijos direktorių sudaryti ir tvirtinti Tauragės rajono savivaldybės būsto fondo ir Tauragės rajono savivaldybės socialinio būsto, kaip savivaldybės būsto fondo dalies, sąrašus.
3.	Pripažinti netekusiais galios:
[bookmark: n_0]3.1.	 Tauragės rajono savivaldybės tarybos 2022 m. lapkričio 16 d. sprendimą Nr. 1-284 „Dėl Tauragės rajono savivaldybės būsto ir socialinio būsto nuomos tvarkos aprašo patvirtinimo“ su visais pakeitimais ir papildymais.
[bookmark: n_1]3.2.	 Tauragės rajono savivaldybės tarybos 2019 m. spalio 23 d. sprendimą Nr. 1-364 „Dėl Įgaliojimų suteikimo Tauragės rajono savivaldybės administracijos direktoriui“.
4.	Paskelbti šį sprendimą Teisės aktų registre ir Tauragės rajono savivaldybės interneto svetainėje.
[bookmark: _Hlk131490296][bookmark: _Hlk131433990][bookmark: _Hlk84578770]
Savivaldybės meras	Dovydas Kaminskas



PATVIRTINTA
Tauragės rajono savivaldybės tarybos
2026 m. gegužės 27 d. sprendimu Nr.1-113


TAURAGĖS RAJONO SAVIVALDYBĖS BŪSTO IR SOCIALINIO BŪSTO
NUOMOS TVARKOS APRAŠAS

I SKYRIUS
BENDROSIOS NUOSTATOS

1.	Tauragės rajono savivaldybės būsto ir socialinio būsto nuomos tvarkos aprašas (toliau – Aprašas) reglamentuoja Tauragės rajono savivaldybei (toliau – Savivaldybė) nuosavybės teise priklausančių gyvenamųjų patalpų nuomos sąlygas ir tvarką.
2.	Tvarkos aprašas parengtas vadovaujantis:
2.1.	Lietuvos Respublikos paramos būstui įsigyti ar išsinuomoti įstatymu (toliau – Įstatymas);
2.2.	 Lietuvos Respublikos civiliniu kodeksu (toliau – Civilinis kodeksas);
2.3.	Lietuvos Respublikos valstybės ir savivaldybių turto valdymo, naudojimo ir disponavimo juo įstatymu;
2.4.	Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodikos ir bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficiento patvirtinimo“ su vėlesniais pakeitimais ir papildymais;
2.5.	Lietuvos Respublikos Vyriausybės 2001 m. liepos 11 d. nutarimu Nr. 878 „Dėl Tarnybinių gyvenamųjų patalpų naudojimo ir apskaitos tvarkos aprašo patvirtinimo“ su vėlesniais pakeitimais ir papildymais.
3.	Apraše vartojamos sąvokos suprantamos taip, kaip jos yra apibrėžtos Įstatyme ir kituose teisės aktuose.
II SKYRIUS
SAVIVALDYBĖS BŪSTO FONDO SUDARYMAS IR NAUDOJIMAS

4.	Savivaldybės būsto fondą sudaro socialiniai būstai ir savivaldybės būstai, kurie nuomojami:
4.1.	Įstatymo 20 straipsnio 7 dalyje numatytu atveju, Savivaldybės administracijos direktoriaus įsakymu;
4.2.	Savivaldybės tarybos sprendimu asmenims ir šeimoms, kurie Civilinio kodekso nustatyta tvarka negali būti iškeldinti iš gyvenamųjų patalpų nesuteikiant jiems kitos gyvenamosios patalpos;
4.3.	Savivaldybės tarybos sprendimu asmenims ir šeimoms, kurie su Savivaldybe ar jos įstaigomis yra susiję darbo ar jų esmę atitinkančiais santykiais, apgyvendinti;
4.4.	Savivaldybės tarybos sprendimu kitais tikslais, vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu ir kitais įstatymais;
4.5.	Aprašo 39 punkte nustatyta tvarka asmenims ir šeimoms, per pastaruosius vienus metus netekusiems vienintelio Lietuvos Respublikos teritorijoje nuosavybės teise turėto būsto dėl gaisrų, potvynių, stiprių vėjų ar dėl kitų nuo žmogaus valios nepriklausančių aplinkybių; 
4.6.	Savivaldybės administracijos direktoriaus įsakymu kitais Civiliniame kodekse numatytais atvejais, kai gyvenamosios patalpos perduotos savivaldybei nuosavybės teise Lietuvos Respublikos valstybės ir savivaldybių turto valdymo, naudojimo ir disponavimo juo įstatymo nustatyta tvarka;
4.7.	Įstatymo 31 straipsnio 1 dalyje numatytu atveju.
5.	Socialinio būsto fondą sudaro būstai:
5.1.	Savivaldybės nuosavybėn įgyti statant naujus arba rekonstruojant ir pritaikant būsto paskirčiai esamus pastatus, perkant ar kitokiu būdu teisėtai įsigyjant gyvenamuosius namus, jų dalis, butus, ne trumpesniam kaip 5 metų laikotarpiui išsinuomojant fiziniams ar juridiniams asmenims priklausančius būstus; 
5.2.	likę tušti tinkami naudoti pagal tiesioginę paskirtį, anksčiau nuomoti Savivaldybės būsto nuomos sąlygomis ir įtraukti į Savivaldybės socialinio būsto sąrašą;
5.3.	Lietuvos Respublikos valstybės ir savivaldybių turto valdymo, naudojimo ir disponavimo juo įstatyme nustatyta tvarka perimtos valstybės reikmėms nereikalingos laisvos gyvenamosios patalpos arba gyvenamosios patalpos, kuriose gyvena asmenys ir šeimos, atitinkantys Įstatymo 9 straipsnio 1 dalyje nustatytus reikalavimus Savivaldybės tarybos ar jos įgaliotos Savivaldybės administracijos sprendimu gali būti įtraukiamos į Savivaldybės būsto fondo ir socialinio būsto, kaip Savivaldybės būsto fondo dalies, sąrašą.
6.	Prie socialinio būsto nepriskiriami bendrabučiai, nakvynės namai, tarnybinės gyvenamosios patalpos, socialinių paslaugų įstaigos gyvenamosios patalpos, savivaldybės būstai, kurie nuomojami ne socialinio būsto nuomos sąlygomis.
7.	Savivaldybės būstas, atsižvelgiant į socialinio būsto poreikį, Savivaldybės tarybos ar jos įgaliotos Savivaldybės administracijos sprendimu įrašomas į socialinio būsto fondą ir naudojamas teisę į socialinio būsto nuomą turintiems asmenims ir šeimoms aprūpinti būstu.
8.	Savivaldybės būstai negali būti subnuomojami.
9.	Savivaldybės būsto fondo ir socialinio būsto, kaip Savivaldybės būsto fondo dalies, sąrašai tvirtinami ir keičiami Savivaldybės tarybos ar jos įgaliotos Savivaldybės administracijos sprendimu. Savivaldybės būsto fondo ir socialinio būsto, kaip Savivaldybės būsto fondo dalies, sąrašai skelbiami Savivaldybės interneto svetainėje.

III SKYRIUS
SOCIALINIO BŪSTO NUOMOS TVARKA IR SĄLYGOS

10.	Teisę į socialinio būsto nuomą turi asmenys ir šeimos, kurie atitinka Įstatymo 9 straipsnyje nurodytus reikalavimus. Socialinis būstas nuomojamas laikantis eiliškumo, įvertinus buvimo Asmenų ir šeimų, turinčių teisę į socialinio būsto nuomą Savivaldybėje, sąraše (toliau – Sąrašas), laikotarpį. 
11.	Asmenims ir šeimoms, gyvenantiems Savivaldybės išnuomotame socialiniame būste ir turintiems teisę į socialinio būsto nuomos sąlygų pagerinimą, jeigu asmeniui ar šeimos nariui nustatoma negalia ir dėl judėjimo ar apsitarnavimo funkcijų sutrikimų jam (šeimai) turi būti nuomojamas specialiai pritaikytas socialinis būstas, toks socialinis būstas suteikiamas nesilaikant eiliškumo. Asmenims, atliekantiems laisvės atėmimo bausmę, būstas nėra siūlomas visą bausmės atlikimo laikotarpį. 
12.	Asmenims ir šeimoms, gyvenantiems Savivaldybės išnuomotame socialiniame būste ir turintiems teisę į socialinio būsto nuomos sąlygų pagerinimą, atsižvelgiant į tai, kad būtų suteikta galimybė turėti atskirus kambarius asmenims su negalia, asmenims, sergantiems sunkiomis lėtinių ligų, įrašytų į Lietuvos Respublikos Vyriausybės ar jos įgaliotos institucijos patvirtintą sąrašą, formomis, tėvams ir vyresniems kaip 9 metų vaikams, taip pat skirtingų lyčių vyresniems kaip 9 metų vaikams, didesnio ploto ar kitoje rajono gyvenvietėje esantis socialinis būstas suteikiamas nesilaikant eiliškumo.
13.	Jeigu socialinio būsto naudingasis plotas yra didesnis negu Įstatymo 15 straipsnyje nurodytas šio ploto normatyvas, tenkantis asmeniui ar šeimai, esančiam (-iai) sąraše, būstas siūlomas išsinuomoti kitiems asmenims ar šeimoms, kurių eilės numeris yra vėlesnis, atsižvelgiant į tai, kad siūlomo išsinuomoti būsto naudingasis plotas atitinka šeimos narių skaičiui tenkantį naudingojo ploto normatyvą. 
14.	Kai Savivaldybės socialinio būsto fonde nėra laisvų butų, atitinkančių Įstatymo 15 straipsnyje nustatytą socialinio būsto naudingojo ploto normatyvą, tenkantį vienam asmeniui ar šeimos nariui, šiems asmenims ir šeimoms sutikus gali būti išnuomojamas ir mažesnio naudingojo ploto socialinis būstas. 
15.	Atsilaisvinusį socialinį būstą apžiūri Savivaldybės administracijos specialistas, atsakingas už socialinių būstų remontą ir priežiūrą ir įvertina būsto tinkamumą gyventi bei pateikia informaciją Tauragės rajono savivaldybės nuosavybės teise priklausančių gyvenamųjų patalpų paprastojo remonto vykdymo komisijai (toliau – Komisija), kurios sudėtį tvirtina Savivaldybės administracijos direktorius. Komisija priima rekomendacinį sprendimą dėl remonto atlikimo tikslingumo / netikslingumo. Jeigu Komisija priima sprendimą, kad būstą remontuoti netikslinga, Komisijos protokolas pateikiamas Savivaldybės administracijos Plėtros, investicijų ir turto valdymo skyriaus Turto valdymo poskyriui per Dokumentų valdymo sistemą dėl tolesnio gyvenamųjų patalpų panaudojimo.
16.	Esant poreikiui būstą remontuoti, šis būstas nėra siūlomas asmenims ir šeimoms, įrašytiems į Sąrašą, kol nėra suremontuotas.
17.	Tinkamas gyventi laisvas socialinis būstas siūlomas asmenims ir šeimoms, įrašytiems į Sąrašą, laikantis eiliškumo, atsižvelgiant į laisvo būsto naudingojo ploto normatyvą, asmens šeimos narių skaičių ir asmens prašyme nurodytus socialinio būsto reikalavimus, susijusius su vietove, namo aukštu.
18.	Jeigu asmens prašyme nėra nurodyta jokio konkretaus reikalavimo, susijusio su vietove, kurioje yra laisvas būstas, ar namo, kuriame yra socialinis būstas, aukštu, asmeniui yra siūlomas tuo metu laisvas socialinis būstas, atsižvelgiant į naudingojo ploto normatyvą.
19.	Jeigu vienu metu yra laisvi daugiau negu vienas būstas, siūlant juos nuomotis konkretiems asmenims atsižvelgiama į asmens prašyme nurodytus socialinio būsto reikalavimus, susijusius su vietove, kurioje yra laisvas būstas, ar namo, kuriame yra socialinis būstas, aukštu, naudingojo ploto normatyvą ir šeimos narių skaičių. 
20.	Jeigu vienu metu yra laisvi daugiau negu vienas būstas, kurie yra lygiaverčiai vietovės ir ploto prasme, asmeniui, įtrauktam į Sąrašą anksčiau negu kiti į Sąrašą įtraukti asmenys, siūlomas anksčiausiai atsilaisvinęs būstas (vertinama buto perdavimo–priėmimo akto data arba į atlikto remonto darbų perdavimo–priėmimo akto pasirašymo data). 
21.	Socialinio būsto naudingasis plotas, tenkantis vienam asmeniui ar šeimos nariui, neturi viršyti 14 kvadratinių metrų, išskyrus atvejus, kai:
21.1.	privalu atsižvelgti į tai, kad būtų suteikta galimybė turėti atskirus kambarius asmenims su negalia, asmenims, sergantiems sunkiomis lėtinių ligų, įrašytų į Vyriausybės ar jos įgaliotos institucijos patvirtintą sąrašą, formomis, tėvams ir vyresniems kaip 9 metų vaikams, taip pat skirtingų lyčių vyresniems kaip 9 metų vaikams;
21.2.	socialinio būsto fonde nėra laisvų socialinių būstų, kurių naudingasis plotas, tenkantis vienam asmeniui ar šeimos nariui, neviršija 14 kvadratinių metrų;
21.3.	išnuomojamas vieno kambario butas, šiuo atveju buto naudingasis plotas negali viršyti 40 kvadratinių metrų;
21.4.	socialinio būsto fonde nėra laisvų judėjimo ar apsitarnavimo funkcijų sutrikimų turintiems asmenims su negalia specialiai pritaikytų socialinių būstų, kurių naudingasis plotas, tenkantis vienam asmeniui ar šeimos nariui, neviršija 14 kvadratinių metrų (išnuomojant judėjimo ar apsitarnavimo funkcijų sutrikimų turintiems asmenims su negalia specialiai pritaikytą socialinį būstą).
22.	Asmuo ar šeima dėl socialinio būsto nuomos informuojami raštu pagal asmens deklaruotą gyvenamąją vietą ir (arba) elektroniniu paštu, jeigu prašyme nurodytas elektroninio pašto adresas. Pranešimas, išsiųstas elektroniniu paštu, laikomas įteiktu kitą darbo dieną po jo išsiuntimo, jeigu nėra duomenų apie jo neįteikimą.
23.	Jeigu asmuo yra įtrauktas į asmenų, neturinčių nuolatinės deklaruotos gyvenamosios vietos, sąrašą, kvietimas dėl socialinio būsto nuomos siunčiamas oficialiu raštišku pranešimu asmens prašyme nurodytu faktinės gyvenamosios vietos adresu ir (arba) elektroniniu paštu, jeigu prašyme nurodytas elektroninio pašto adresas. Pranešimas, išsiųstas elektroniniu paštu, laikomas įteiktu kitą darbo dieną po jo išsiuntimo, jeigu nėra duomenų apie neįteikimą.
24.	Asmuo ar šeima turi atlikti siūlomo būsto apžiūrą per 10 darbo dienų ir savo sutikimą / atsisakymą nuomotis socialinį būstą pateikti raštu Savivaldybės administracijai. Neatsiliepus per nurodytą terminą yra siunčiamas antras pasiūlymas dėl to paties būsto nuomos po 10 darbo dienų nuo pirmo pasiūlymo išsiuntimo dienos. 
25.	Jeigu asmuo ar šeima Savivaldybės administracijos nustatytu laiku be svarbių priežasčių du kartus neišreiškė rašytinio sutikimo ar nesutikimo nuomotis jiems siūlomą socialinį būstą, atitinkantį jų prašyme nurodytus socialinio būsto reikalavimus, susijusius su vietove, kurioje yra socialinis būstas, ar namo, kuriame yra socialinis būstas, aukštu, yra išbraukiami iš Sąrašo. 
26.	Savivaldybės socialinis būstas, pritaikytas judėjimo ir apsitarnavimo funkcijų sutrikimų turintiems asmenims su negalia, nuomojamas tik asmenims su negalia, turintiems judėjimo ir apsitarnavimo funkcijų sutrikimų ir šeimoms, kuriose yra asmenų su negalia, turinčių judėjimo ir apsitarnavimo funkcijų sutrikimų.
27.	Savivaldybės socialinis būstas, nepritaikytas judėjimo ir apsitarnavimo funkcijų sutrikimų turintiems asmenims su negalia, tačiau esantis pirmame aukšte, nuomoti siūlomas asmenims su negalia, turintiems judėjimo funkcijų sutrikimų, kuriems nebūtinas pritaikytas būstas, tačiau būtina atsižvelgti į aukštą. Toks būstas siūlomas praleidžiant kitokio pobūdžio negalią turinčius asmenis ir aukščiau Sąraše esančius asmenis. 
28.	Asmenys ar šeimos, kurie Savivaldybės rašytiniame pasiūlyme dėl socialinio būsto nuomos nustatytu laiku raštu antrą kartą atsisako nuomotis siūlomą socialinį būstą, atitinkantį asmenų ir šeimų prašyme suteikti paramą būstui išsinuomoti nurodytus pageidaujamo nuomotis socialinio būsto reikalavimus, išbraukiami iš Sąrašo.
29.	Jeigu asmenys ar šeimos, gavę Savivaldybės pranešimą dėl būsto nuomos, per Aprašo 24 punkte nustatytą terminą raštiškai neišreiškia savo valios, jiems yra siunčiamas antras kvietimas dėl to paties buto vadovaujantis Aprašo 24 ir 25 punktais.
30.	Pasiūlymas dėl socialinio būsto nuomos nėra siunčiamas asmenims ar šeimoms, įsiskolinusiems Savivaldybei ir (ar) komunalines paslaugas teikiančioms įmonėms už jiems anksčiau nuomoto Savivaldybės (bendrabučio tipo) / socialinio būsto nuomą ir (ar) eksploatavimą, iki nėra padengiami visi įsiskolinimai.
31.	Esant rašytiniam asmens ar šeimos sutikimui nuomotis siūlomą socialinį būstą, tikrinami valstybės registruose ir informacinėse sistemose esantys duomenys. Nustačius, kad asmuo ar šeima turi teisę į socialinio būsto nuomą ar jo sąlygų pagerinimą, parengiamas Savivaldybės administracijos direktoriaus įsakymo projektas dėl socialinio būsto nuomos. Socialinis būstas išnuomojamas Savivaldybės administracijos direktoriaus įsakymu.
32.	Savivaldybės administracijos direktoriui priėmus sprendimą dėl socialinio būsto nuomos, per 5 darbo dienas parengiama socialinio būsto nuomos sutartis, perdavimo–priėmimo aktas, paskaičiuojamas būsto nuomos mokestis. 
33.	Savivaldybės socialinis būstas išnuomojamas nuomininkui jį naudoti pagal paskirtį, tai yra jame gyventi, ir negali būti naudojamas kitu tikslu (subnuomoti, sandėliuoti).
34.	Savivaldybės administracijos pasirinktas administratorius pagal pasirašytą sutartį dėl Savivaldybės būsto fondo nuomos mokesčio administravimo paslaugos teikimo (toliau – Administratorius) ne rečiau kaip kartą per kalendorinius metus tikrina išnuomoto Savivaldybės socialinio būsto būklę, jo naudojimą pagal paskirtį ir kitų nuomos sutartyje nustatytų sąlygų laikymąsi. Apie tikrinimo datą ir laiką Administratorius praneša nuomininkams prieš 5 (penkias) dienas, jeigu nesusitariama kitaip. Patikrinimo rezultatai fiksuojami būsto patikrinimo akte.
Laikoma, kad būstas naudojamas ne pagal paskirtį, jei nuomininkai jame negyvena (Administratoriui nepavyksta susisiekti su nuomininkais dėl būsto patikrinimo, nepavyksta patekti į nuomojamą būstą, elektros, vandens skaitiklių rodmenys nekinta ar pokytis nežymus, būstą nuomininkai naudoja sandėliavimo tikslais). Esant pagrindui įtarti, kad socialinis būstas naudojamas ne pagal paskirtį, Administratorius atlieka patikrinimus tol, kol nustato faktinę padėtį dėl būsto naudojimo.
35.	Administratorius būsto nuomininkams, kurių įsiskolinimas už būsto nuomą ir (ar) mokesčius už komunalines paslaugas viršija šešių mėnesių nuomos mokesčio sumą, siunčia raginimus sumokėti susidariusį įsiskolinimą. Jeigu Nuomininkas (-ai) be svarbių pateisinamų priežasčių (ligos ir pan.) nereaguoja į du kartus iš eilės vieno mėnesio intervalu išsiųstus raginimus ir nesumoka susidariusios skolos ar atsisako Įstatymo 16 straipsnio 11 dalies 1 punkte nurodytų socialinių paslaugų ar nebendradarbiauja su Savivaldybės administracija dėl šių paslaugų teikimo, siunčiamas įspėjimas dėl nuomos sutarties nutraukimo, kuriame nurodoma iki kada nuomininkas privalo išsikelti iš nuomojamo būsto, nesuteikiant jam kitos gyvenamosios patalpos. Nuomininkui geranoriškai nepadengus susidariusio įsiskolinimo ir neatlaisvinus nuomojamo būsto, Administratorius ruošia ieškinius dėl skolų išieškojimo ir iškeldinimo, teikia juos teismui, dalyvauja teismo posėdžiuose, perduoda dokumentus antstoliams, dalyvauja iškeldinimo procedūrose.
36.	Asmenims ir šeimoms, gyvenantiems Savivaldybės išnuomotame socialiniame būste ir turintiems teisę į socialinio būsto nuomos sąlygų pagerinimą, jeigu asmuo ar šeimos narys tampa su negalia ir dėl judėjimo ar apsitarnavimo funkcijų sutrikimų jam (šeimai) turi būti nuomojamas specialiai pritaikytas socialinis būstas, toks socialinis būstas suteikiamas nesilaikant eiliškumo.
37.	Atlaisvintą socialinį būstą pirmumo teise siūloma išsinuomoti socialinio būsto nuomininkams, iškeliamiems iš netikslingų remontuoti, netinkamų gyventi ir pripažintų avarinės būklės patalpų. Suteikiamas socialinis būstas turi atitikti Įstatymo 15 straipsnyje numatytus socialinio būsto naudingojo ploto normatyvus. Mažesnio ploto gyvenamosios patalpos nuomojamos socialinio būsto nuomininkui sutikus.
38.	Socialinis būstas gali būti išnuomojamas ir neįrašytiems į Asmenų ir šeimų, turinčių teisę į socialinio būsto nuomą, Sąrašą, jeigu šie asmenys ir šeimos Lietuvos Respublikos teritorijoje nuosavybės teise neturi kito būsto ir jeigu su jais per 6 mėnesius iki kreipimosi dėl paramos būstui išsinuomoti dienos nebuvo nutraukta socialinio būsto nuomos sutartis dėl jos sąlygų pažeidimo Įstatymo 20 straipsnio 5 dalies 5–7 punktuose numatytais atvejais:
38.1.	netekusiems Lietuvos Respublikos teritorijoje nuosavybės teise turėto būsto dėl gaisrų, potvynių, stiprių vėjų ar dėl kitų nuo žmogaus valios nepriklausančių aplinkybių; šiuo atveju asmuo ar šeima privalo kreiptis į Savivaldybės administraciją, ne vėliau kaip per vienerius metus nuo nurodytų aplinkybių atsiradimo dienos;
38.2.	 asmenims, kuriems yra nustatytas 0–25 procentų dalyvumo lygis; 
38.3.	senatvės pensijos amžių sukakusiems asmenims, kuriems yra nustatytas didelių specialiųjų poreikių lygis; 
38.4.	šeimoms, auginančioms penkis ar daugiau vaikų ar (ir) vaikų, kuriems nustatyta nuolatinė globa (rūpyba); 
38.5.	šeimoms, kurioms vienu kartu gimsta trys ar daugiau vaikų;
38.6.	šeimoms, kuriose abiem sutuoktiniams yra nustatytas 0–25 procentų dalyvumo lygis ir kurios augina vaiką (vaikus) ar (ir) vaiką (vaikus), kuriam (kuriems) nustatyta nuolatinė globa (rūpyba); 
38.7.	šeimoms, kuriose motina arba tėvas, globėjas (rūpintojas) vieni augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba);
38.8.	šeimoms, auginančioms vaikus ar (ir) vaikus, kuriems nustatyta nuolatinė globa (rūpyba), kai ne mažiau kaip dviem iš jų yra nustatytas sunkus negalios lygis; 
38.9.	šeimoms, kuriose ne mažiau kaip dviem šeimos nariams yra nustatytas 0–25 procentų dalyvumo lygis ir (ar) didelių specialiųjų poreikių lygis, kai šeimos nariai yra sukakę senatvės pensijos amžių;
38.10.	likusiems be tėvų globos asmenims, palikusiems socialinės globos, grupinio gyvenimo ir (ar) savarankiško gyvenimo namus per pastaruosius 5 metus iki prašymo suteikti paramą būstui išsinuomoti pateikimo dienos.
39.	Aprašo 38.1 papunktyje nurodytiems asmenims, Savivaldybės administracijos direktoriaus įsakymu socialinis būstas išnuomojamas vieneriems metams ir sudaroma terminuota (ne ilgiau kaip vieneriems metams) socialinio būsto nuomos sutartis. Terminuota socialinio būsto nuomos sutartis gali būti pratęsiama ne ilgiau kaip vieneriems metams Savivaldybės vykdomosios institucijos sprendimu, bet ne ilgesniam terminui, kaip iki padarinių: gaisro, potvynių, stiprių vėjų ar kitų nuo žmogaus valios nepriklausančių aplinkybių likvidavimo.
40.	Aprašo 39 punkte nustatytais atvejais išnuomojant būstą, asmens ar šeimos Lietuvos Respublikos gyventojų turto deklaravimo įstatyme nustatyta tvarka už kalendorinius metus deklaruotas turtas (įskaitant gautas pajamas) neturi viršyti Įstatymo 11 straipsnio 3 dalyje nustatytų dydžių. Sudegusio ar kitaip Įstatymo 16 straipsnio 8 dalyje nustatytais atvejais prarasto būsto vertė nevertinama.
41.	Aprašo 38.2–38.10 punktuose numatytais atvejais socialinis būstas išnuomojamas Savivaldybės administracijos direktoriaus įsakymu. Informacija apie socialinius būstus, išnuomotus 38 punkte nustatytais atvejais, skelbiama Savivaldybės interneto svetainėje.
42.	Socialinio būsto nuomos sutartis gali būti nepratęsiama, jei nuomininkas pažeidžia nuomos sutarties sąlygas (ne mažiau kaip šešis mėnesius nemoka nuomos mokesčio ar mokesčių už komunalines paslaugas, ardo ar gadina gyvenamąsias patalpas arba naudoja jas ne pagal paskirtį, netinkamu elgesiu sudaro neįmanomas sąlygas kitiems kartu arba greta gyventi, kitais Lietuvos Respublikos civiliniame kodekse ar socialinio būsto nuomos sutartyje numatytais atvejais).
43.	Jeigu asmenys ir šeimos, išvardyti šio Aprašo 38 punkte, per 14 dienų raštu neišreiškia sutikimo arba nesutikimo nuomotis siūlomą socialinį būstą, priimamas sprendimas prašymo nenagrinėti. 
44.	Esant dėl užkrečiamųjų ligų plitimo Vyriausybės paskelbtai valstybės lygio ekstremaliajai situacijai ir (ar) karantinui, taip pat juos atšaukus, iki kitų metų birželio 1 dienos asmenys ir šeimos, kurių turto vertė ar pajamos viršija metinius pajamų ir turto dydžius, nustatytus Įstatymo 11 straipsnio 3 dalyje, iš Asmenų ir šeimų, turinčių teisę į socialinio būsto nuomą, Sąrašo neišbraukiami. 

IV SKYRIUS
SAVIVALDYBĖS BŪSTO NUOMA

45.	Jeigu asmens ar šeimos, nuomojančio (nuomojančios) socialinį būstą, Gyventojų turto deklaravimo įstatyme nustatyta tvarka deklaruoto turto vertė ar pajamos, pagal Piniginės socialinės paramos nepasiturintiems gyventojams įstatymo 17 straipsnį įskaitomos į asmens ar šeimos gaunamas pajamas, viršija Įstatymo 11 straipsnio 3 dalyje nustatytus metinius pajamų ir turto dydžius, kaip numatyta Įstatymo 20 straipsnio 5 dalies 2 punkte, šio asmens ar šeimos prašymu, šis būstas nuomojamas kaip Savivaldybės būstas, jeigu asmuo ar šeima Lietuvos Respublikoje nuosavybės teise neturi kito būsto ir jeigu:
45.1.	asmeniui iki senatvės pensijos amžiaus sukakties yra likę 5 ar mažiau metų;
45.2.	 asmuo yra su negalia arba šeimoje yra asmenų su negalia;
45.3.	šeima augina tris ar daugiau vaikų ir (ar) vaikų, kuriems nustatyta nuolatinė globa (rūpyba).
46.	Savivaldybės būstas nuomojamas rinkos kaina, išskyrus atvejus, kai jis nuomojamas Lietuvos Respublikoje nuosavybės teise kito būsto neturintiems:
46.1.	asmeniui, kuriam iki senatvės pensijos amžiaus sukakties yra likę 5 ar mažiau metų, ar kitam asmeniui, kuris yra be šeimos;
46.2.	asmeniui, kuris yra su negalia, ar šeimai, kurioje yra asmenų su negalia;
46.3.	šeimai, auginančiai tris ar daugiau vaikų ir (ar) vaikų, kuriems nustatyta nuolatinė globa (rūpyba);
46.4.	šeimai, kurioje motina arba tėvas, globėjas (rūpintojas) vienas augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba);
46.5.	Įstatymo 25 straipsnio 1 dalies 5 punkte nurodytiems asmenims.
47.	Aprašo 46 punkte numatytais atvejais Savivaldybės būsto nuomos mokestis negali viršyti socialinio būsto nuomos kainos daugiau kaip 20 procentų. Šiais atvejais mutatis mutandis taikomos Įstatymo nuostatos dėl turto ir gautų pajamų deklaravimo ir Savivaldybės būstas nuomojamas tol, kol asmenų ir šeimų deklaruoto turto vertė ir pajamos neviršija Įstatymo 11 straipsnio 1 dalyje nustatytų pajamų ir turto dydžių, išskyrus atvejus, kai Įstatymo nustatyta tvarka būstas turi būti nuomojamas Savivaldybės būsto nuomos sąlygomis.
48.	Su asmenimis, auginančiais tris ar daugiau vaikų ir (ar) vaikų, kuriems nustatyta nuolatinė globa (rūpyba), asmenimis su negalia (arba šeimomis, kuriose yra asmenų su negalia) ir asmenimis, kuriems iki senatvės pensijos amžiaus sukakties yra likę 5 ar mažiau metų, viršijus jų deklaruotam turtui (įskaitant gautas pajamas) už kalendorinius metus Įstatymo 11 straipsnio 3 dalyje nustatytus metinius pajamų ir turto dydžius, kaip numatyta Įstatymo 20 straipsnio 5 dalies 2 punkte, gali būti sudaroma terminuota Savivaldybės būsto nuomos sutartis su sąlyga, kad Savivaldybės būsto nuomos sutartis pasibaigia, kai asmenys nebeatitinka Įstatymo 20 straipsnio 7 dalyje nustatytų sąlygų arba su asmenimis yra sudaroma socialinio būsto nuomos sutartis.
49.	Kai Savivaldybės būstas išnuomotas Aprašo 46.1–46.5 papunkčiuose numatytais atvejais, Savivaldybės administracijos direktoriaus įsakymu Savivaldybės būsto nuomos sutartis sudaroma vieneriems metams. Jeigu asmens ar šeimos deklaruotas turtas (įskaitant gautas pajamas) po vienerių metų nuo terminuotos vienerių metų Savivaldybės būsto nuomos sutarties sudarymo dienos viršija Įstatymo 11 straipsnio 3 dalyje nustatytus metinius pajamų ir turto dydžius, Savivaldybės būsto nuomos sutartis pratęsiama.
50.	Savivaldybės būsto nuomininkai, gaunantys mažas pajamas ir neturintys nuosavybės teise tinkamo būsto gyventi, pateikę Valstybinėje mokesčių inspekcijoje Metinę gyventojo (šeimos) turto deklaraciją už praėjusius kalendorinius metus ir neviršijantys Įstatymo 11 straipsnio 3 dalyje nustatytų pajamų ir turto dydžių, gali kreiptis į Savivaldybės administraciją su prašymu dėl nuomos sąlygų pakeitimo ir būstą nuomoti socialinio būsto nuomos sąlygomis. Sprendimas dėl nuomos sąlygų pakeitimo priimamas Savivaldybės administracijos direktoriaus įsakymu.
51.	Savivaldybės administracijos direktorius, įvertinęs socialinio būsto poreikį, gali priimti sprendimą socialinį būstą nuomoti kaip Savivaldybės būstą rinkos kaina, jeigu asmuo neturi nuosavybes teise kito tinkamo būsto.
52.	Priėmus sprendimą socialinį būstą nuomoti kaip Savivaldybės būstą rinkos kaina, Savivaldybės administracijos direktoriaus įsakymu nutraukiama socialinio būsto nuomos sutartis ir sudaroma terminuota ne ilgesniam kaip vienerių metų laikotarpiui Savivaldybės būsto nuomos sutartis, siekiant suteikti asmeniui ar šeimai laiko susirasti kitą būstą rinkoje, asmens ar šeimos prašymu Savivaldybės administracijos direktorius, įvertinęs socialinio būsto poreikį Savivaldybėje, gali priimti sprendimą socialinį būstą ne ilgesniam nei vienų metų laikotarpiui išnuomoti kaip Savivaldybės būstą rinkos kainomis, jeigu asmuo ar šeima neturi nuosavybės teise kito tinkamo būsto.
53.	Jeigu asmens ar šeimos deklaruotas turtas (įskaitant gautas pajamas) po vienų metų nuo terminuotos vienų metų Savivaldybės būsto nuomos sutarties sudarymo dienos viršija Įstatymo 11 straipsnio 3 dalyje nustatytus metinius pajamų ir turto dydžius, Savivaldybės administracijos Socialinės paramos skyriaus atsakingas specialistas per vieną mėnesį nuo pajamų ir turto deklaracijos įvertinimo informuoja asmenis ir šeimas apie pareigą išsikelti iš patalpų. Asmenims ar šeimoms per tris mėnesius geranoriškai patalpų neatlaisvinus, Savivaldybės administracija inicijuoja iškeldinimą iš Savivaldybės būsto teismine tvarka.
54.	Tarnybinės gyvenamosios patalpos nuomojamos asmenims, dirbantiems Savivaldybės įstaigose, savivaldybės valdomose įmonėse, viešosiose įstaigose ar kitose su savivaldybe susijusiose organizacijose, su kuriais yra sudaryta ir galioja darbo ar tarnybos sutartis. Pasibaigus darbo ar tarnybos sutarčiai, tarnybinių gyvenamųjų patalpų nuomos sutartis nutraukiama, o asmuo privalo atlaisvinti patalpas per tris mėnesius.

V SKYRIUS
LAIKINO BŪSTO NUOMA

55.	Laikinas būstas – tai Savivaldybei nuosavybės teise priklausantys kambariai bendrabučio tipo gyvenamuosiuose namuose. Laikinas būstas nuomojamas šiems asmenims:
55.1.	sulaukusiems 18 metų, bendrojo ugdymo, kitas formaliojo švietimo įstaigas baigusiems ir nebetekusiems valstybės globos likusiems be tėvų globos (rūpybos) asmenims, vienoms vaikus auginančioms motinoms (tėvams), vienišiems asmenims su negalia ir asmenims, sergantiems lėtinėmis ligomis, įrašytomis į Lietuvos Respublikos Vyriausybės ar jos įgaliotos institucijos patvirtintą sąrašą, vienišiems senatvės pensininkams, asmenims, palikusiems laikinojo apgyvendinimo įstaigas (nakvynės namus) ir neturintiems žalingų įpročių, vienišiems asmenims, palikusiems globos įstaigas (slaugos namai ir pan.), įrašytiems į Sąrašą ir pateikusiems prašymą laikinai, kol jie sulauks eilės socialinio būsto nuomai, suteikti jiems laikiną būstą;
55.2.	Savivaldybės būsto ir socialinio būsto nuomininkams, turintiems skolų už būsto nuomą ir su būsto nuoma susijusius mokesčius, sutikus persikelti į laikiną būstą gera valia arba vykdant priimtus ir įsigaliojusius teismų sprendimus; 
55.3.	asmenims ir šeimoms, netekusiems vienintelio asmens nuosavybės teise turėto būsto dėl gaisrų, potvynių, stiprių vėjų ir kitų nuo žmogaus valios nepriklausančių aplinkybių. Sudaroma terminuota Savivaldybės būsto nuomos sutartis, kuri gali būti pratęsta, bet ne ilgesniam terminui, kaip iki padarinių: gaisro, potvynių, stiprių vėjų ar kitų nuo žmogaus valios nepriklausančių aplinkybių likvidavimo.
56.	Laikinas būstas asmenims ir šeimoms išnuomojamas Savivaldybės administracijos direktoriaus įsakymu. Priimto Savivaldybės administracijos direktoriaus įsakymo pagrindu sudaroma terminuota vienerių metų Savivaldybės būsto nuomos sutartis. 
57.	Savivaldybės būsto nuomos sutartis, dėl laikino būsto nuomos, atnaujinama, nuomininkui pateikus prašymą, jeigu neišnyko priežastis, dėl kurios buvo suteiktas Savivaldybės būstas ir jeigu nuomininkas tvarkingai vykdė įsipareigojimus.
58.	Laikinai nuomai siūlomas tuščias būstas turi būti tinkamas gyventi. Bendro naudingojo ploto normatyvas vienam šeimos nariui ir kiti reikalavimai, Įstatyme nustatyti socialinio būsto nuomai, nuomojant šį būstą netaikomi.
59.	Asmenys ir šeimos, kurie laikiname būste buvo apgyvendinti kaip atitinkantys Aprašo 55.1 papunkčio reikalavimus, tačiau prarado teisę į socialinio būsto nuomą ir iš Sąrašo buvo išbraukti, jų pageidavimu, gali likti gyventi prieš tai nuomotame laikiname būste. Tokiu atveju su nuomininkais sudaromos terminuotos Savivaldybės būsto nuomos sutartys ir taikomas Savivaldybės būsto nuomos mokestis. Sprendimą priima Savivaldybės administracijos direktorius. 

VI SKYRIUS
SOCIALINIO BŪSTO NUOMOS SUTARČIŲ SUDARYMAS, KEITIMAS, NUTRAUKIMAS

60.	Socialinio būsto nuomos sutartis sudaroma, keičiama ir nutraukiama vadovaujantis Įstatymu ir Civiliniu kodeksu. 
61.	Nuomos sutartį pasirašo Savivaldybės administracijos direktorius arba jo įgaliotas asmuo.
62.	Socialinio būsto nuomos sutartis parengiama per 5 darbo dienas nuo įsakymo dėl socialinio būsto nuomos priėmimo dienos. Apie priimtą įsakymą ir parengtą nuomos sutartį asmenys informuojami kontaktiniu telefonu. Asmenys privalo per 5 darbo dienas nuo informavimo apie parengtą nuomos sutartį atvykti ir pasirašyti socialinio būsto nuomos sutartį. 5 darbo dienų terminas skaičiuojamas nuo nuomos sutarties registracijos datos. 
63.	Savivaldybės gyvenamųjų patalpų nuomininkas, gavęs kartu su juo gyvenančių pilnamečių šeimos narių, įskaitant laikinai išvykusius, rašytinį sutikimą, nuomotojui sutikus, gali keistis nuomojama gyvenamąja patalpa su kitu Savivaldybės gyvenamųjų patalpų nuomininku. Šiuo atveju gyvenamųjų patalpų nuomininkai privalo pateikti pažymas, kad jie neturi skolų už Savivaldybės gyvenamųjų patalpų, kuriose gyvena, nuomą, šaltą, karštą vandenį, šilumos energiją ir komunalines paslaugas. 
64.	Sprendimą dėl keitimosi gyvenamosiomis patalpomis priima Savivaldybės administracijos direktorius, keitimasis įforminamas naujomis sutartimis.
65.	Savivaldybės gyvenamųjų patalpų nuomos sutarties keitimą gali inicijuoti Savivaldybės administracija, jeigu nustatoma, kad asmeniui ar šeimai nuomojamas būstas neatitinka Įstatyme nustatyto naudingojo ploto normatyvo arba pagal tiesioginę paskirtį būstas pripažįstamas netinkamu gyventi. 
66.	Asmenims ir šeimoms, iškeliamoms iš netinkamo gyventi, avarinės būklės Savivaldybės būsto, gali būti pasiūlytos kitos patalpos, atsižvelgiant į Įstatymo 15 straipsnio nuostatas dėl naudingojo ploto. Jeigu asmenys ir šeimos du kartus raštu atsisako siūlomo būsto, šie asmenys ir šeimos keldinami iš patalpų Lietuvos Respublikos civilinio kodekso nustatyta tvarka nesuteikiant kitų gyvenamųjų patalpų.
67.	Tais atvejais, kai asmeniui ar šeimai reikalingas būsto pritaikymas asmenų su negalia poreikiams, dėl sveikatos sutrikimų asmeniui ar šeimai reikalingas būstas 1 arba 2 aukšte, asmeniui ar šeimai, gyvenantiems būste be patogumų arba su daliniais patogumais, reikalingas būstas su patogumais, asmens ar šeimos prašymą dėl kito būsto suteikimo svarsto Savivaldybės socialinio būsto problemoms spręsti sudaryta komisija. Sprendimą dėl kito būsto suteikimo, esant komisijos pritarimui, priima Savivaldybės administracijos direktorius.
68.	Kiti nuomos sutarčių sudarymo, keitimo ir nutraukimo klausimai sprendžiami vadovaujantis Įstatymo 20 straipsnio nuostatomis. 
69.	Socialinio būsto nuomos sutartis nutraukiama:
69.1.	Įstatymo 20 straipsnio 5 dalyje numatytais atvejais;
69.2.	kitais Civiliniame kodekse numatytais atvejais.
70.	Esant dėl užkrečiamųjų ligų plitimo Vyriausybės paskelbtai valstybės lygio ekstremaliajai situacijai ir (ar) karantinui, taip pat juos atšaukus, iki kitų metų birželio 1 dienos, viršijus metinius pajamų ir turto dydžius, nustatytus Įstatymo 11 straipsnio 3 dalyje, socialinio būsto nuomos sutartis nenutraukiama.

VII SKYRIUS
KITOS SAVIVALDYBĖS BŪSTO IR SOCIALINIO BŪSTO NUOMOS SĄLYGOS

71.	Socialinio būsto ir Savivaldybės būsto nuomos mokestis apskaičiuojamas vadovaujantis Įstatymo 21 str. nustatyta tvarka ir Vyriausybės patvirtinta Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčio dalies kompensacijos dydžio apskaičiavimo metodika. Socialinio būsto ir Savivaldybės būsto nuomos mokesčio apskaičiavimo formulėse naudojami Savivaldybės tarybos sprendimais patvirtinti amortizacinių atskaitymų nusidėvėjimui atkurti koeficientai. Savivaldybės tarybos sprendimu patvirtintas rinkos pataisos koeficientas naudojamas tik Savivaldybės būsto nuomos mokesčio dydžiui apskaičiuoti. Socialinio būsto ir kito savivaldybės būsto nuomos mokestis gali būti perskaičiuojamas kartą per metus, skaičiuojant nuo socialinio būsto ar kito savivaldybės būsto nuomos sutarties sudarymo. Jeigu savivaldybės būsto nuomos sutarties mokestis nebuvo perskaičiuotas daugiau nei 5 metus, perskaičiavus būsto nuomos mokestį, jis gali būti didinamas ne daugiau kaip 25 procentais kasmet iki bus pasiektas pagal galiojančią apskaičiavimo metodiką nustatytas nuomos mokesčio dydis, tačiau neviršijant teisės aktuose nustatytų koeficientų ir ribų. 
72.	Savivaldybės būsto ir socialinio būsto nuomos sutartys sudaromos 2 egzemplioriais. Vienas iš jų įteikiamas nuomininkui, o kitas saugomas Savivaldybės administracijoje.
73.	Esant asmens ar šeimos rašytiniam prašymui, Savivaldybės taryba Savivaldybės biudžeto sąskaita privalo sumažinti socialinio būsto nuomos mokestį arba atleisti nuo šio mokesčio, jeigu asmens (šeimos atveju – visų šeimos narių) vertinamos pajamos, tenkančios vienam asmeniui (šeimos atveju – vienam šeimos nariui) per mėnesį neviršija 1,5 valstybės remiamų pajamų dydžio, tenkančio vienam asmeniui (šeimos atveju – vienam šeimos nariui), ribos. Ši nuostata taikoma asmenims, auginantiems tris ar daugiau vaikų (iki 18 metų), asmenims su negalia ir vyresniems nei 65 metų asmenims.
74.	Asmenims ir šeimoms, gyvenantiems būstuose, įsigytuose socialinio būsto fondo plėtrai, kuriems dėl padidėjusių pajamų nuomos sąlygos buvo pakeistos į savivaldybės būsto nuomos sąlygas, nuomojami būstai neparduodami.
75.	Savivaldybės administracijos Socialinės paramos skyriaus specialistai Lietuvos Respublikos socialinių paslaugų įstatymo nustatyta tvarka asmenims ir šeimoms, įrašytiems į Sąrašą ir kuriems išnuomotas socialinis būstas, esant poreikiui, inicijuoja socialinių paslaugų teikimą ar įvertina socialinių paslaugų poreikį ir organizuoja socialinių paslaugų teikimą, siekiant skatinti šių asmenų ir šeimų socialinį ir ekonominį aktyvumą, ir savarankiškumą pagal jų poreikius ir galimybes.

VIII SKYRIUS
ASMENS DUOMENŲ TVARKYMAS

76.	Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, Aprašu ir kitais teisės aktais, reglamentuojančiais asmens duomenų apsaugą ir tvarkymą. Asmens duomenys tvarkomi Sąrašo sudarymo, sprendimo dėl socialinio ar savivaldybės būsto nuomos priėmimo ir nuomos sutarties sudarymo tikslais.
77.	Duomenis apie paramą būstui įsigyti ar išsinuomoti Savivaldybės administracijos Socialinės paramos skyriaus atsakingi specialistai teikia Socialinės paramos šeimai informacinėje sistemoje (toliau – SPIS). SPIS registruojamų duomenų apimtis nurodyta Socialinės paramos šeimai informacinės sistemos nuostatuose, patvirtintuose Lietuvos Respublikos socialinės apsaugos ir darbo ministro 2008 m. gegužės 29 d. įsakymu Nr. A1-172 „Dėl SPIS nuostatų ir SPIS duomenų saugos nuostatų patvirtinimo“.
78.	Dokumentai saugomi Dokumentų ir archyvų įstatymo nustatyta tvarka.
79.	Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjektų teisių įgyvendinimo, nustatyta tvarka, vadovaujantis Reglamentu (ES) 2016/679.

IX SKYRIUS
BAIGIAMOSIOS NUOSTATOS

80.	Šiame Apraše neaptarti klausimai sprendžiami vadovaujantis Įstatymu, Civiliniu kodeksu, kitais įstatymais, Lietuvos Respublikos Vyriausybės nutarimais ir kitais galiojančiais teisės aktais.
81.	Šalių ginčai dėl Aprašo taikymo sprendžiami teisės aktų nustatyta tvarka.
__________________________________

